钦定古今图书集成/明伦汇编/氏族典/第234卷 > 张裔
## 钦定古今图书集成/明伦汇编/氏族典/第234卷 > 张裔

按《蜀志张裔传》：“裔字君嗣，蜀郡成都人也。治《公羊春
秋》，博涉史汉。刘璋时，举孝廉，为鱼复长，还州，署从事。
张飞自荆州由垫江入，璋授裔兵拒飞，军败还成都，
为璋奉使诣先主，先主以裔为巴郡太守，还为司金
中郎将。先是，益州耆率雍闿恩信著于南土，远通孙
权，乃以裔为益州太守，径往至郡闿，缚送于权。会先”
主薨，诸葛亮遣邓芝使吴请裔。裔自至吴数年，流徙
伏匿，权未之知也，故许芝遣裔。裔临发，权乃引见，问
曰：“蜀卓氏寡女，亡奔司马相如，贵土风俗何以乃尔
乎？”裔对曰：“愚以为卓氏之寡女，犹贤于买臣之妻。”权
有器裔之色。裔深悔，即便倍道兼行。权果追之。既至，
亮以为参军，署府事。亮出驻汉中，裔以射声校尉领
留府长史。其明年，北诣亮谘事，送者数百，车乘盈路。
裔还书与所亲曰：“近者涉道，昼夜接宾，不得宁息。人
自敬丞相长史，男子张君嗣附之，疲倦欲死。”其谈啁
流速，皆此类也。少与犍为杨恭友善，恭早死，遗孤未
数岁，裔迎留，与分屋而居，事恭母如母。恭之子息长
大，为之娶妇，买田宅产业，使立门户，抚恤故旧，振赡
衰宗，行义甚至。加辅汉将军，领长史如故。建兴八年
卒。